Redaktionelt forord
Forfattere: Mette Bengtsson, Eva Mayerhöffer
Tidsskrift: journalistica (2021-12-02)

## Redaktionelt forord

## METTE BENGTSSON

Københavns Universitet

## EVA MAYERHÖFFER

Roskilde Universitet

Journalisticas  nyeste  nummer  handler  om  'journalistik  på  kanten' . Det  er  en  metafor,  som  forstås  og  behandles  med  stor  variation  i  de seks artikler - i organisatorisk forstand som grænser for nyhedsorganisationer i en presset situation med blandt andet digitalisering og automatisering, som dækning af emner og fænomener 'på kanten' som fx racisme, metoo og fake news-medier og som journalisters overtrædelse af  professionelle  normer,  som  vi  fx  ser  det  i  medieskandaler.  Sigurd Allern fra Universitetet i Oslo og Mark Blach-Ørsten fra Roskilde Universitet, der er temanummerets redaktører, introducerer til både temaet og de enkelte artikler på de kommende sider. Vi har ligesom i sidste temanummer artikler med fra hele Norden - nu også Finland - og vores vision om at gøre Journalistica til et mødested for nordiske journalistikforskere synes virkelig at tage form.

Uden for temaet om journalistik på kanten bringer vi i dette nummer også Ida Klitgårds artikel om nyhedssatire. Klitgård analyserer og diskuterer,  hvordan  selvbestaltede  sundhedseksperter,  der  i  stigende grad er vundet frem på sociale medier under COVID-19-pandemien, har været genstand for satire hos det danske nyhedssatiriske website RokokoPosten. Klitgård argumenterer for, at 'eksperterne' bliver parodieret i en form for Orwellsk 'dobbelttænk' i et forsøg på at bidrage til befolkningens kritiske refleksion over eksplosionen af ekspertkilder og de  mange  (mis)informationer,  der  under  pandemien  har  floreret  på sociale medier. I en pandemi, hvor vi samtidig oplever en infodemi eller disinfodemi, argumenterer Klitgård for, at nyhedssatire ved selv at fordreje sandheden kan være med til at udstille netop denne praksis og måske derigennem tjene som en form for vaccination mod den massive informationsstrøm med mere eller mindre korrekte informationer, som mange mennesker giver udtryk for at være trætte af og måske har svært ved at navigere i.

Nummeret afrundes med en boganmeldelse af Martin Eide fra Universitetet i  Bergen, der anmelder Victor Pickards Democracy Without Journalism. Confronting the Misinformation Society .

I  den praktiske afdeling har vi siden sidst haft nogle udskiftninger i redaktionen, hvor Kim Andersen fra Syddansk Universitet er trådt ud, mens Lene Heiselberg fra Syddansk Universitet, Jannie Møller Hartley fra Roskilde Universitet og Steffen Moestrup fra Danmarks Medie- og Journalisthøjskole er trådt ind. Mette Bengtsson er i forbindelse med jobskifte fra Roskilde Universitet til Københavns Universitet ikke længere hovedredaktør, men fungerer nu som almindeligt redaktionsmedlem. Journalistica er dermed fortsat solidt forankret på de institutioner, der uddanner journalister og huser journalistforskere i Danmark.

Som det sidste kan vi fortælle, at Journalistica fra det nye år får en ny udgivelsesstruktur, der betyder, at artikler publiceres løbende og samles i et nummer ved årets udgang. Der bliver derved fremover en fast udgivelsesstruktur med ét nummer pr. år. Det, der tidligere hed temanumre, bliver erstattet af temasektioner, og ligeledes vil fx boganmeldelser blive markeret i særlige sektioner. Fordelen ved den nye udgivelsesstruktur er, at artikler kan publiceres med det samme. Det gælder både artikler, der er indsendt i forbindelse med og står uden for et tematisk call.

Vi håber, at I vil tage godt imod det nye nummer. God læselyst!

På vegne af den samlede redaktion, Eva Mayerhöffer og Mette Bengtsson

## METTE BENGTSSON

Lektor Institut for Kommunikation Københavns Universitet bengtsson@hum.ku.dk

## EVA MAYERHÖFFER

Lektor

Institut for Kommunikation og Humanistisk Videnskab Roskilde Universitet evamay@ruc.dk